**PREDKLADACIA SPRÁVA**

Na rokovanie Národnej rady Slovenskej republiky predkladá predseda vlády Slovenskej republiky na základe uznesenia vlády č. 104/2019 z 6.3.2019 Návrh na vyslovenie súhlasu s Protokolom k Severoatlantickej zmluve o pristúpení Severomacedónskej republiky. Cieľom materiálu je finalizovať potrebné vnútroštátne legislatívne kroky spojené s prijatím Severomacedónskej republiky do NATO.

Hlavy štátov a vlád Organizácie Severoatlantickej zmluvy potvrdili na summite v júli 2018 otvorenie prístupových rokovaní o členstve Severomacedónskej republiky do NATO. Pozvanie Severomacedónskej republiky stať sa členskou krajinou NATO s jedinou podmienkou vyriešenia bilaterálneho sporu o názov krajiny bolo rozhodnutím summitu Aliancie v r. 2008 v Bukurešti. Dohoda Atén a Skopje z júna 2018 odštartovala na júlovom summite bezprecedentný prístupový proces.

Protokol k Severoatlantickej zmluve o pristúpení Severomacedónskej republiky má v zmysle článku 7 odseku 4 Ústavy SR charakter politickej medzinárodnej zmluvy a medzinárodnej zmluvy vojenskej povahy a pred ratifikáciou si vyžaduje súhlas Národnej rady SR. Ide o tzv. prezidentskú zmluvu v zmysle vnútroštátnych právnych predpisov. Ratifikačná listina SR bude následne uložená u vlády Spojených štátov amerických, depozitára Severoatlantickej zmluvy.

Protokol nadobudne platnosť v deň, keď všetky zmluvné strany Severoatlantickej zmluvy oznámia vláde Spojených štátov amerických svoj súhlas. Na základe nadobudnutia platnosti Protokolu generálny tajomník Organizácie Severoatlantickej zmluvy v mene všetkých zmluvných strán predloží vláde pristupujúcej krajiny pozvánku na pristúpenie k Severoatlantickej zmluve. V súlade s článkom 10. Severoatlantickej zmluvy sa krajina stane zmluvnou stranou dňom uloženia svojej listiny o prístupe u depozitára, vlády Spojených štátov amerických.

Predkladaný návrh na ratifikáciu Protokolu k Severoatlantickej zmluve o pristúpení Severomacedónskej republiky je v súlade s Ústavou SR, zákonmi a ostatnými všeobecne záväznými právnymi predpismi ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Predkladaný návrh nezakladá nové nároky na štátny rozpočet, rozpočty obcí a rozpočty vyšších územných celkov. Protokol obsahuje štandardné formálne ustanovenia podľa vzoru predošlých prístupových protokolov, naplnením ktorých sa pristupujúca krajina stáva členom Severoatlantickej aliancie.

Členstvo Severomacedónskej republiky v Organizácii Severoatlantickej zmluvy umožní krajine integrovať sa do euroatlantického spoločenstva, čím sa posilní bezpečnosť susedstva spojencov v NATO, vrátane Slovenska a rozšíri priestor stability na západnom Balkáne.

Materiál bol schválený na rokovaní vlády SR 6. 3. 2019.